Talle sterf, meer as 1000 reeds vas vir geweld‘n Vrou glimlag terwyl sy weghardloop van ‘n polisielid wat plunderaars in Katlehong probeer verjaag. (Foto: Phill Magakoe/AFP) Die gesamentlike operasionele en intelligensiestruktuur (NatJoints) het bevestig dat altesame 1 234 mense in verband met gewelddadige onluste en plundery die afgelope paar dae in KwaZulu-Natal en Gauteng in hegtenis geneem is. Die plundertogte het nou reeds 72 lewens geëis. Volgens kol. Brenda Muridili, NatJoints se woordvoerder, is daar ’n verhoogde polisieteenwoordigheid in veral gebiede wat deur geweld geteister word sedert die weermag ontplooi is en operasionele wetstoepassingspersoneel van verlof en rusdae teruggeroep is. Sy sê voorts dat grootskaalse geweld wat sedert die naweek in dié provinsies ontvou het, nog nie na ander provinsies oorgespoel het nie. Enkele gevalle van plundery en geweld is egter in Mpumalanga en die Noord-Kaap aangemeld, maar is volgens Muridili vinnig onder beheer gebring. “Een persoon is in hegtenis geneem in verband met plundering en beskadiging van eiendom in Matsulu in Mpumalanga. Twee voorvalle is ook in die Galeshewe-informele nedersetting naby Kimberley aangemeld waar nóg ’n persoon in hegtenis geneem is.” Muridili sê polisie in dié provinsies patrolleer deurlopend geïdentifiseerde gebiede wat moontlik geteiken kan word in ’n poging om moontlike opportunistiese kriminele aktiwiteite af te weer. “Provinsiale polisiehoofde het intussen ook die polisie se sosiale misdaadvoorkomingstrategie geaktiveer en in gesprek getree met verskeie belanghebbendes in die gemeenskap, onder wie tradisionele leiers en die sakegemeenskap, om huidige operasionele planne te verskerp.” Volgens Muridili word 27 sake tans in KwaZulu-Natal ondersoek, waarvan 14 moord- en 13 geregtelike doodsondersoeke is. In Gauteng word 19 moordsake ondersoek en is daar 26 geregtelike doodsondersoeke. “Die meerderheid van die geregtelike doodsondersoeke hou verband met stormlope wat tydens die plundering van winkels en winkelsentrums plaasgevind het, terwyl ander sterftes en beserings met OTM-ontploffings en skietery verband hou.” Die polisie, weermag en NatJoints het die aanvalle op wetstoepassingsbeamptes veroordeel wat onder meer tot die dood van Meshack Mahlangu (50), verbonde aan die EMPD, gelei het. Sewe ander wetstoepassingsbeamptes word tans in die hospitaal behandel. Twee reservis-konstabels is intussen in Soweto aangekeer in verband met die besit van eiendom wat glo tydens plundery gesteel is. Hulle was ten tyde van die voorval aan diens.